पचमेल...: June 2009
हमारा पड़ोसी क्या कर रहा है यह देखना छोड़कर यदि हम यह तय कर लें कि हमें क्या करना है तो इसका असर काफी ज्यादा प्रभावी हो सकता है। कुछ ऐसी ही मानसिकता हमें किसी अच्छे काम की शुरुआत करते वक्त रखनी चाहिए तभी काम के दौरान आने वाली चुनौतियों और उससे बनने वाली हताशा की स्थिति का सामना करने की ताकत मिल सकती है। लेकिन उसकी शुरुआत पड़ोस के घर से पहले हो, फिर हम शुरू करेंगे यह स्थिति ठीक वैसी ही है कि देश में क्रांति तो होनी चाहिए लेकिन भगत सिंह पड़ोसी के यहां पैदा हो और आजादी में सांस लेने का सुकून हमें मिलता रहे। आप यह क्यों भूल जाते हैं कि आपके जैसी सोच आपके पड़ोसी की भी तो होगी। पहले आप, पहले आप लखनवी अंदाज में गाड़ी ही स्टेशन से चल दी और दोनों में से कोई चढ़ ही नहीं पाया। यदि आप समाज में रहते हुए समाज के लिए कुछ अच्छा करने की सोच रहे हैं तो यह तो भूल ही जाइए कि पड़ोस के लोग आपका उतने ही उत्साह से साथ देंगे। आप अपना काम करते रहिए आपके काम में दम होगा तो देरी से ही सही उसका असर बाकी लोगों पर होगा ही। बुजुर्ग कहते भी तो हैं पुण्य का पेड़ नजर नहीं आता लेकिन उसकी जड़ पाताल तक होती है। दूर क्यों जाएं दक्षिण अफ्रीका में ट्रेन से जब गोरी चमड़ी वालों ने मोहनदास कर्मचंद गांधी को बोगी से सामान सहित बाहर फेंका था तब किसे पता था कि इसी अकेले आदमी द्वारा शुरू किया गया संघर्ष पूरे देश को अंग्रेजों के खिलाफ एकजुट कर देगा और अकेला चना भाड़ नहीं फोड़ सकता जैसी कहावत बेमानी हो जाएगी। 24 एफ ब्लाक निवासी और डाककर्मी एसपी भाटिया ने एक लंबा खत मुझे तब लिखा, जब नेट और एसएमएस के इस जमाने में पत्र लेखन को शहरी क्षेत्र में लगभग भुला सा दिया है। जागरूक पाठक भाटिया जी (9887319143) को इस पत्र लेखन की प्रेरणा गत सप्ताह क्वप्रायश्चित तो कर सकते हैं´ के विषय से मिली है। उनके इस पत्र की मूल भावना यह है कि उन्हें क्या करना है यह उन्होंने तय कर लिया है। आसपास के लोग तारीफ करें, आलोचना करें, साथ दें ना दें लेकिन उनका कार्य, उनका लक्ष्य स्पष्ट है जबकि आज हो रहा है इसके विपरीत । लक्ष्य पता नहीं है, कार्य की योजना तय नहीं है। कई लोग बस बे मतलब दौड़े जा रहे हैं। खेल हो, प्रतियोगी परीक्षा हो या जीवन के किसी भी क्षेत्र में आगे बढ़ने की तमन्ना हो, इच्छित कार्य में सफलता तभी मिल सकती है जब पहले से कार्य योजना बना रखी हो और लक्ष्य भी पता हो। गुरु द्रोण की परीक्षा में अर्जुन इसीलिए सफल हुए थे कि उन्हें अपना लक्ष्य स्पष्ट था। भाटिया जी जैसे व्यक्तियों की सोच होती है कि समाज में बदलाव से पहले खुद को बदलें। उन्होंने शपथ ली है कि रोजमर्रा के कार्यों में पोलीथीन की थैली का उपयोग नहीं करेंगे। प्रतिमाह कपड़े के पांच थैले बनाकर लोगों में बांटेंगे। साथ ही ऐसे ही थैलों के उपयोग का लोगों से निवेदन भी करेंगे। हर माह एक पेड़ किसी ऐसी जगह लगाएंगे जहां उसकी नियमित देखभाल भी कर सकें। मुझे लगता है कि समाज में सकारात्मक बदलाव के लिए ऐसी ही सोच जरूरी है। समाज ने आपको नाम दिया, हैसियत दी और कुछ करने लायक बनाया है तो आपका ये दायित्व होना चाहिए कि समाज के इस कर्ज को चुकाने के लिए आप भी कुछ समाज को लौटाएं। फिर यह तो देखना और सोचना ही नहीं चाहिए कि हमारे पड़ोसी ऐसा कुछ कर रहे हैं या नहीं। जागरूक पाठक भाटिया जी के संकल्प से भले ही प्रेरित न हों लेकिन ऐसा कुछ संकल्प तो ले ही सकते हैं जो बाकी लोगों के लिए प्रेरणा का काम करे। अगले हपते फैरूं, खम्मा घणी-सा...
आप किसी भी शहर में जाएं, अपने शहर और अपने लोगों की शक्ल से मिलते-जुलते लोगों से सामना हो ही जाएगा। उस बेगाने में जब हम अपना खोजते हैं तो सहजता से गुण-दोष भी देखते चलते हैं। मेरे साथ भी ऐसा ही हुआ। गत सप्ताह पंजाब, हिमाचल प्रदेश के कुछ हिस्सों की यात्रा की। इस दौरान रह-रहकर श्रीगंगानगर-हनुमानगढ़ याद आता रहा। श्रीगंगानगर से साथ चलने वाली नहरें पंजाब के रास्तों में भी साथ-साथ चल रही थी। मुझे वहां की नहरों के आसपास फैली हरियाली देखकर जलन होती रही। ठीक है वहां की नहरों का फैलाव नदियों की तरह हैं, लेकिन हमारे जिलों में नहरों जैसी नहर तो है ही। वहां दोनों किनारों पर घनी हरियाली में कई जगह धूप को अपनी मौजूदगी दर्ज कराने के लिए संघर्ष करते देखा। दूसरी तरफ हमारी नहरें दूर तक नंगे बदन, हरियाली की उतरन तक नजर नहीं आती उनके शरीर पर। पौधे एक दिन में पेड़ नहीं बन सकते, लेकिन पंजाब की नहरें जब हरियाली के बीच से अठखेलियां करते हुए हमारे जिलों तक आ सकती हैं, तो हम अपनी नहरों के किनारों को क्यों हरा भरा नहीं कर सकते। इन दोनों जिलों के नहरी विभाग में पदस्थ होने वाले अधिकारी जरूर हरे भरे होते रहते हैं, लेकिन नहरों के आसपास हरियाली के लिए नहीं सोचते और तो और यह चिंता भी कम ही पालते हैं कि जो पेड़ लगे थे, वहां अब ठूंठ क्यों नजर आते हैं। यहां के नहरी अधिकारी भी पंजाब आते-जाते रहते हैं। हमारी नहरों के आसपास ऐसी हरियाली क्यों नहीं हैं, जैसे प्रश्नों पर अपने परिवार के बाकी सदस्यों को कैसे संतुष्ट करते होंगे। अब तक जो भूल, अनदेखी होती रही उसके लिए कौन-कितना दोषी है, इस बहस में पड़ने से अच्छा तो यह होगा कि जिला प्रशासन, वन विभाग, नहरी विभाग, जनसंगठन और नहरों के आसपास के गांवों के लोग मिलकर युद्धस्तर पर पौधारोपण करके अपने पूर्ववर्तियों के पापों का प्रायश्चित तो कर ही सकते है। इसी यात्रा में पंजाब के आगे हिमाचल प्रदेश के शहरों में पोलीथीन पर पाबंदी के नियम का सस्ती से पालन भी देखा। सामान चाहे दस रुपए का लें या हजार का, जो मिलेगा कागज के लिफाफे में ही मिलेगा। पर्यावरण के प्रति जागरूकता का यह कानून लोगों के सहयोग से ही सफल हो रहा है। हमारे जिलों में पोलीथीन के खिलाफ अभियान तो कई बार चले, लेकिन स्थायी तौर पर कुछ नहीं हो पाया तो इसलिए कि लोग मन से तैयार नहीं हो पाए। यदि हम अपने घर से ही कपड़े का थैला लेकर जाएं तो पोलीथीन पर स्वतज् प्रतिबंध में सहयोग करने लगेंगे। राज्य सरकार कानून बनाए तो फिर जिला प्रशासन को पालन कराना ही होगा। क्या ऐसा नहीं हो सकता कि पर्यावरण सुधार की दिशा में जिला प्रशासन ही कुछ ऐसा करे कि राज्य में मिसाल कायम हो। खुली कचरा गाड़ी देखकर परिषद आयुक्त की खिंचाई करने से अच्छा है कि पोलीथीन विरोधी अभियान की कमान खुद प्रशासन अपने हाथ में ले।अच्छी सड़क होने का दुर्भाग्य!एक सप्ताह में श्योपुराकस्सी जैसे गांव में वाहन दुर्घटना में दो लोगों की मौत हो चुकी है। कारण वहीं है वाहनों की तेज रफ्तारराजस्थान सड़कों के मामले में बेहतर स्थिति में है और इन अच्छी सड़कों पर तेज गति से दौड़ते वाहन परिवार भी उजाड़ रहे हैं। वाहन अपना है तो जान भी तो अपनी ही है। श्रीगंगानगर हो या हनुमानगढ़ शायद ही कोई महीना ऐसा जाता हो जब इन अच्छी सड़कों से बुरी खबर न आती हो। तेज गति वाले वाहनों के साथ ही बिना रिफ्लेक्टर वाले ट्रक्टर, जुगाड़ भी दुर्घटना का कारण बन रहे हैं पता नहीं कब अभियान शुरू होगा ऐसे वाहनों के खिलाफ।हरित श्रीगंगानगर भी होऊहापोह तो खत्म हुई कि कौन आएगा राजीवसिंह की जगह। अब आशुतोष के हाथों जिले की कमान है। हरित राजस्थान की भावना से लबरेज कलेक्टर से यह अपेक्षा तो की ही जानी चाहिए कि प्रदेश में सर्वाधिक पौधरोपण का सम्मान श्रीगंगानगर को मिले। यह पौधरोपण सिर्फ फाइलों में नहीं जिले में नजर भी आना चाहिए। अगले हपते फैरूं, खम्मा घणी-सा...
बूढ़ा पेड़ तो काट देंगे और बूढे़ मां-बाप का क्या करेंगे
बात बहुत छोटी सी है, लेकिन गहरी है और सीधे हमारी मानसिकता में आते जा रहे बदलाव की तरफ भी इशारा करती है। हुआ यूं कि कार्यालय के एक साथी को किसी जागरुक पाठक ने फोन पर सूचना दी कि पुरानी आबादी में एक मकान के आगे पार्किंग निर्माण में बाधा बन रहे एक पुराने झाड़ को कुछ लोग काटने का प्रयास कर रहे हैं। उन्हें रोकने की कोशिश की, तो वो लोग हमसे झगड़े और तर्क दिया कि अब पुराना हो जाने से झाड़ उतना हरा-भरा भी नहीं है। खैर, प्राप्त सूचना के आधार पर हमने संबंधित एजेंसियों को फोन किया और झाड़ काटने के प्रयास बंद हो गए, पार्किंग के लिए बरामदा भी निर्मित हो गया। उस वृक्ष के बूढे़ शरीर पर कुल्हाड़ी के घाव अब भी हरे हैं। एक तो वैसे ही हमारा जिला भीषण गर्मी के कारण राजस्थान के अलावा अन्य राज्यों में भी बदनाम है। हालत यह है कि मेरे रिश्तेदार भी इसी गर्मी के कारण अभी तक यहां आने का साहस नहीं जुटा पाए हैं। ऐसी स्थिति में होना तो यह चाहिए कि पौधे लगाने के लिए खुद लोगों में भावना जागृत हो। अभी निर्जला एकादशी वाले दिन किसी संत महात्मा ने आह्वान नहीं किया, उसके बावजूद श्रीगंगानगर से लेकर हनुमानगढ़ तक के रास्ते, बाजारों, चौराहों पर लोग चिलचिलाती धूप की परवाह किए बिना बसों, कारों, दोपहिया वाहन चालकों को रुकने की मनुहार के साथ ही शरबत पिलाकर शाम तक पुण्य कमाते रहे। हमारे बुजुर्ग कहते हैं, धर्मग्रंथ साक्षी हैं और विज्ञान सिद्ध भी है कि पेड़ हमारे दोस्त व ही नहीं प्राण रक्षक भी हैं। एकांत में खड़े इमली के जिस घनेरे वृक्ष में हम टोटके वाले धागे, तंत्र-मंत्र वाली सामग्री बांध देते हैं। वहां भूत-चुडैल का डेरा है कह कर उस पेड़ को बदनाम करते हैं। इन सारी बुराइयों को गले लगाने के बाद भी वह पेड़ पत्थर मारने पर इमली ही देता है। फिर कोई पेड़ बूढ़ा होने पर बेकार कैसे हो सकता है। पेड़ से बड़ा बलिदानी कहां मिलेगा। आम का वृक्ष खुद आम नहीं खाता, कांटों की पीड़ा के बीच भी गुलाब हमारे लिए मुस्कुराता है। पीपल, बरगद की टहनियों-जटाओं पर उछलकूद करता बचपन देखते-देखते बड़ा हो जाता है। बचपन में जो पेड़ हमारा दोस्त होता है, हमारी समझ बढ़ने पर वहीं हमारे लिए बूढ़ा, बेकार, नाकारा हो जाता है। क्यों याद नहीं रहता कि यही नाकारा पेड़ हमारे साथ खुद को जला कर हमारी आत्मा को अमरत्व प्रदान करता है। जिन लोगों को पेड़ बूढ़ा और बेकार लग सकता है, उन्हें खांसते-कराहते रात काटवाने वाले अपने बुजुर्ग मां-बाप भी पेड़ की तरह बेकार या हेडेक ही लगते होंगे। अब तो गांवों तक भी यह हवा पहुंच गई है। कल तक जिस गाय के दूध-घी से हमारा घर चलता था, बैल-ऊंट वर्षभर की कमाई का सहारा होता था। वह बूढ़ा होते ही बेकार नजर आने लगता है। गांव के किस घर में बच्चा जन्मा, कहां नई बहू आई इसकी जानकारी जैसे अपने स्तर पर वृहन्नलाओं को लग जाती है, वैसे ही कसाइयों को पता चल जाता है किस घर में गाय-बैल बुढ़ा गए हैं। अच्छा है अभी थोड़ी लोकलाज बची है, वरना तो बूढे मवेशियों के साथ बेकार नजर आने वाले बुजुर्गों को भी हम बूचड़खाने का रास्ता दिखाने में न चूकें। वैसे भी शहरों में बढ़ते जा रहे वृद्धाश्रम बहू-बेटों के लिए राहत का रास्ता बनते ही जा रहे हैं।कहने को तो मरा हाथी भी सवा लाख का होता है, लेकिन बूढ़े पेड़, बूढे़ मवेशी और बूढ़े मां-बाप के लिए हमारा नजरिया क्यों नहीं बदलता। एक पेड़ जब आप लगा नहीं सकते तो अपने घर-बरामदे के विस्तार के लिए मोहल्ले के सैंकड़ों बच्चों के बचपन के साक्षी उस बूढे़ वृक्ष पर कुल्हाड़ी से घाव पहुंचाने का अधिकार कैसे मिल गया। मत लगाइए पेड़, लेकिन जो पेड़ आपके मोहल्ले, कॉलोनी में लगे हैं, कम से कम उन्हें सहेज कर तो रखिए। पड़ोसी के आंगन में लगे हर सिंगार के फूल जब आपके बरामदे में झरते हैं या उस कोने वाले मकान में लगे चंपा, रातरानी की खुशबू का झोंका जब बिना अनुमति के आपके घर में फैल जाता है, तब कितना मन खुश हो जाता है। कितने घमंड से कहते हैं, हमारे यहां तक आती है खुशबू। फल वाला नहीं तो छाया और खुशबू वाला एक पौधा आप भी तो लगाइए। सुबह आप जब घूमने जाते हैं, अपने ऑफिस, दुकान जाने के लिए जिस सड़क से आते-जाते हैं, उसके दानों किनारों पर खडे़ कुछ वृक्ष भी मौनी बाबा की तरह आपको देखते रहते हैं। उन पर आप भी नजर डालें और सोचें इन्हें भी तो किसी ने हमारे लिए लगाया था। फिर हम भी तो लगाएं किसी के नाम का एक पौधा। पौधा नहीं लगा सकते तो लगे हुए पेड़-पौधों को बचाने का ही पुण्य कमाएं। प्रस्तुतकर्ता